Cabañas de Sayago

Cabañas de Sayago [kaBAnjas desaĜAgo] estas municipo de la provinco Zamoro, en la regiono Kastilio-Leono, Hispanio. Ĝi apartenas al komarko Sayago en la sudokcidento de la provinco, sed kun trajtoj komunaj al tiu kaj al la najbara Tierra del Vino, kun kiu kunhavas pejzaĝon kaj produktadon de vino laŭ devennomigo Tierra del Vino de Zamora. Cabañas estas tradukebla etimologie al Kabanoj plej verŝajne rilate al tiuj de paŝtistoj. Du kabanoj videblas en la maldekstra duono de la blazono, dum en la dekstra videblas grapolo alude al la vinproduktado.

Ĝia municipa teritorio estas formata de unusola loĝloko, okupas totalan areon de 49,77 km² kaj laŭ la demografia informo de la municipa censo fare de la INE en 2021, ĝi havis 152 loĝantojn. Ĝi perdis ĉirkaŭ 600 loĝantojn el la komenco de la 20-a jarcento pro la migrado el ruraj zonoj al urboj. Ĝi distas 25 km de Zamoro, provinca ĉefurbo, kaj limas norde kun Villanueva de Campeán kaj Pereruela, sude kun Mayalde, oriente kun Peleas de Arriba, kaj okcidente kun Peñausende. 

Estas romiaj restaĵoj, sed la setlejo mem fondiĝis en la 13-a jarcento. En postaj jarcentoj suferis pro militoj kaj ĉefe dum la Hispana Milito de Sendependigo. 

La tradiciaj agrikulturo (cerealoj, legomoj, vitoj) kaj brutobredado (bovoj kaj ŝafoj) lastatempe iom dekadencis, sed pluas. Lastatempe kultura kaj rura turismo plie ekgravis. 

 Vidu ankaŭ 
 Municipoj de Provinco Zamoro

Kategorio:Municipoj de la provinco Zamoro